次韻黄子才冬至日醉臥王丞家夢還家如平時
作者：周紫芝
朝代：宋

paragraphs: 黄郎本天才，驥足尚少屈。
平生嗜烟霞，投老成痼疾。
乞食方叩門，攜幼未入室。
何爲作斯遊，瘦馬醉自兀。
朝饑乃見驅，妙思何由逸。
誦君思歸吟，感我羈旅日。
道塗頗風埃，歲月苦飄忽。
尚須營一飽，不愁屈兩膝。
可憐蓬閣姿，未珥螭頭筆。
丞哉苦風流，威令寛且栗。
懸知千里駒，肯爲牢之出。
胡爲倚寒窗，清夢恍若失。
但愁一線紅，又過白駒隙。
婦眉誰與畫，旅髪歸亦櫛。
吚嚶兒女歡，餘事聽造物。